als_Latn dik_Latn sag_Latn
Gjykata Themelore e Prizrenit vendosi që ndaj të pandehurve R. dhe F. Mavraj nga Prishtina t’ua caktojë masën e paraburgimit, për shkak të dyshimit të bazuar se në bashkëkryerje kanë kryer veprën penale “pengim i personit zyrtar në kryerjen e detyrave zyrtare”, ndërsa i pandehuri R. Mavraj edhe për veprën penale të “kanosjes”.
“Të pandehurit R. dhe F. Mavraj do të mbahen në paraburgim në kohëzgjatje prej 1 muaji, i cili do të llogaritet prej datës 13.03.2015 në orën 17:00, dhe do të zgjasë deri më datën 13.04.2015”, tha zëdhënësja e Gjykatës Themelore të Prizrenit Afërdita Kicaj.
Të pandehurit dyshohen për shkelje të Kodit Penal se më datë 13 mars 2015 rreth orës 14:00, në autostradë, rreth 3 kilometra pa arritur në pikën kufitare Vërmicë të Komunës së Prizrenit, në bashkëveprim me kanosje serioze pengojnë personat zyrtarë në kryerjen e detyrës zyrtare.
“Derisa zyrtarët policorë – të dëmtuarit B. Bytyqi, Y. Bytyqi dhe T. Zeka, ishin në detyrë të përcjelljes së Kryeprokurorit të shtetit Sylë Hoxha, të pandehurit me automjetin e tyre të markës “BMW X5” me targa të regjistrimit 03-222-CJ, disa herë hyjnë në tejkalim të automjeteve zyrtare, ku më pas, pas urdhrit të zyrtarëve policorë që të ndalen dhe të hapin derën e automjetit, të njëjtit ndalen, por menjëherë nisen me vrull të madh, duke rrezikuar dhe penguar zyrtarët policorë”, thuhet në komunikatën e Gjykatës Themelore të Prizrenit./kallxo.com
als_Latn als_Latn als_Latn als_Latn